REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/400-21

30. septembar 2021. godine

B e o g r a d

Z A P I S N I K

26. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 29. SEPTEMBRA 2021. GODINE

 Sednica je počela u 14,02 časova.

 Sednicom je predsedavala Sandra Božić, predsedik Odbora.

 Sednici su prisustvovali: Vuk Mirčetić, Lav Grigorije Pajkić, prof. dr Marko Atlagić, Aleksandar Čotrić, mr Jadranka Jovanović, Miloš Terzić, Milica Obradović, Snežana Paunović (došla u toku prve tačke), Rozalija Ekres, Nataša Mihailović Vacić i Željko Tomić, članovi Odbora.

 Sednici je prisustvovao Nebojša Bakarec (Ivan Tasovac), zamenik člana Odbora.

 Sednici nisu prisustvovali: Jovan Kolundžija, Milena Popović i Mira Petrović, kao ni njihovi zamenici.

 Pored članova Odbora, sednici je prisustvovala Danijela Vanušić v.d. pomoćnika ministra za kulturno nasleđe i digitalizaciju.

Na predlog predsedavajuće, članovi Odbora su jednoglasno (12 za), usvojili sledeći

D n e v n i r e d:

1. Razmatranje Predloga zakona o izmeni Zakona o muzejskoj delatnosti, koji je podnela Vlada, u načelu.

Pre prelaska na razmatranje utvrđenog dnevnog reda Odbor je, jednoglasno (12 za) usvojio:

- Zapisnik 24. sednice Odbora za kulturu i informisanje, održane 8. septembra 2021. godine;

- Zapisnik 25. sednice Odbora za kulturu i informisanje, održane 14. septembra 2021. godine.

PRVA TAČKA DNEVNOG REDA: Razmatranje Predloga zakona o izmeni Zakona o muzejskoj delatnosti, koji je podnela Vlada, u načelu

 U uvodnim napomenama, predsednik Odbora Sandra Božić, obavestila je prisutne članove Odbora da je Vlada Republike Srbije 16. septembra 2021. godine, podnela Narodnoj skupštini Predlog zakona o izmeni Zakona o muzejskoj delatnosti.

 Danijela Vanušić, v.d. pomoćnika ministra za kulturno nasleđe i digitalizaciju, istakla je da je razlog za donošenje izmene Zakona o muzejskoj delatnosti potreba usaglašavanja ovog zakona sa Zakonom o kulturi, u delu Zakona kojim se regulišu uslovi koje treba da ispunjava direktor i vršilac dužnosti direktora muzeja.

 Obrazložila je da je Zakonom o kulturi, utvrđeno da kandidati za direktore ustanova kulture moraju imati visoko obrazovanje i najmanje pet godina radnog iskustva u oblasti kulture, dok je Zakonom o muzejskoj delatnosti, pored uslova propisanih Zakonom o kulturi, naveden i uslov da lice mora imati položen stručni ispit.

 Napomenula je da će se donošenjem Zakona o izmeni Zakona o muzejskoj delatnosti, ovaj problem rešiti na način što će se odredba člana 49. stav 3. Zakona uskladiti sa Zakonom o kulturi.

 Nije bilo diskusije.

 Odbor je, jednoglasno (13 za), odlučio da predloži Narodnoj skupštini da prihvati Predlog zakona o izmeni Zakona o muzejskoj delatnosti koji je podnela Vlada, u načelu.

 Odbor je, jednoglasno (13 za), za izvestioca Odbora na sednici Narodne skupštine odredio Sandru Božić, predsednika Odbora.

 Sednica je završena u 14,07

SEKRETAR PREDSEDNIK

 Dana Gak Sandra Božić